Derby 2015 | Helshoogte Manskoshuis, Stellenbosch
Die Helshoogte-Eendrag derby van 2015 het gekom en gegaan so vinnig soos daardie jimmy wat skuiling neem in die kraak van jou muur. Met dit het ’n klomp trotse oomblikke aangebreek en ongelukkig ook het ’n paar harde slae die Hellies manne getref.
Die derby het afgeskop op ’n ligter noot met die kultuuraand. Musiek en drama het die gehoor vermaak in die Dawie Swart–saal van Helshoogte. Die hoogtepunt van die aand was definitief die soet klanke verskaf deur ons eie Hoendervleis. Duidelik was Eendrag op die agtervoet na die kultuuraand aangesien hulle sêr groep nie eers ’n verskyning gemaak het nie.
Maandagaand het die regte derby afgeskop met die gehoor-gunsteling – beerpong. Saam met beerpong was verskeie ander aktiwiteite betrokke by Maandagaand se byeenkoms. Die beerpong het goed afgeloop met die Hellies manne wat twee uit die drie rondtes gewen het. Die gees het hoog geloop en uit geborrel. Daar was ook groot ondersteuning vir die FIFA spelers alhoewel dit nie noodwendig ten gunste van ons opgeëindig het nie.
Dinsdag was veronderstel om die sokker en waterpolo te wees, maar was gekanselleer as gevolg van redes bo ons verstand. Dit het die gevolg gehad dat al die ondersteuners hulle stembande lekker kon rus vir die volgende botsing.
Woensdag het ’n groot ene aangebreek. Die aand het goeie hokkie belowe. Die aand het sy belofte nagekom. Die botsing tussen Helshoogte en Eendrag se hokkie het veroorsaak dat die vonke vlieg. Na ’n hele spel van geen punte het Eendrag ’n gelukskoot ingekry net voor die eindfluit. Helshoogte het wel hul naam hoog gehou met uitstekende spel en uitsonderlike gees.
Woensdagaand het ook die bekende skakel met Sonop gebring. Dit was ’n aand wat baie belofte en vriendskappe gebring het. Klub-95 het ook ’n ander tipe van klas gelyk as gevolg van Jagermeister-kerse wat reg rondom gepak was om op te maak vir die tekort van elektrisiteit.
Donderdagaand was dit tyd om Springboks aan te pak vir die laaste paar aktiwiteite voor die groot rugby. Armdruk was definitief ’n sterkpunt van ons ouens wat al hulle stryde oorwin het. Met groot geluk kom daar ongelukkig groot hartseer. Down-downs en pool het net-net gegaan aan Eendrag, maar Hellies het ‘n goeie stryd opgesit en kon trots van Springboks af wegstap.
Op Vrydag was die lug vol antisipasie en musiek. Tokkie FM was op sy stukke en het die manne opgewonde gemaak vir die groot spel van rugby wat gaan gebeur later die middag. Die bier saam met ons burgers het ook heel goed af gegaan. Die tyd het amper aangebreek.
Al die gwappe (of eerstejaars as jy wil) het opgewonde hulself geteer en geveer om hul trots vir die huis uit te beeld. Daar was nie genoeg verf vir almal nie so party moes maar droëbek die rugby gaan ondersteun. Soos per tradisie was voorwerpe weer van Helshoogte se dak afgegooi reg voor die spel. Met hoofvoorwerp van die gebeure wat ’n yskas was.
Die spel was ’n harde stryd tussen blou en oranje. Al het dit nie noodwendig ons rigting geloop nie het ons manne ten minste die laaste sê gehad. Feitlik reg voor die eindfluit het ons manne die laaste drie gedruk van die spel. Al het ons nie gewen nie, het dit gemaak dat Helshoogte met trots terug kon stap en-of ry.
Helshoogte het goed gekompeteer tydens die Derby en gee vir my vertroue dat dit net beter sal gaan van hier af.